CELEX: 32021R1889
Language: lv
Date: 2021-07-23 00:00:00
Title: Komisijas Deleģētā regula (ES) 2021/1889 (2021. gada 23. jūlijs), ar ko Padomes Regulu (EEK) Nr. 95/93 groza attiecībā uz pasākumu pagarināšanu saistībā ar pagaidu atbrīvojumu no laika nišu izmantošanas noteikumiem Covid-19 krīzes dēļ

29.10.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 384/20
               
            
         KOMISIJAS DELEĢĒTĀ REGULA (ES) 2021/1889
         (2021. gada 23. jūlijs),
         ar ko Padomes Regulu (EEK) Nr. 95/93 groza attiecībā uz pasākumu pagarināšanu saistībā ar pagaidu atbrīvojumu no laika nišu izmantošanas noteikumiem Covid-19 krīzes dēļ
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes Regulu (EEK) Nr. 95/93 (1993. gada 18. janvāris) par kopīgiem noteikumiem attiecībā uz laika nišu piešķiršanu Kopienas lidostās (1) un jo īpaši tās 10.a panta 5. punktu,
         tā kā:
         
                     (1)
                  
                  
                     Covid-19 krīzes dēļ joprojām pastāv gaisa satiksme samazinājums, un šā samazinājuma iemesls ir ievērojamais gaisa satiksmes pieprasījuma kritums un dalībvalstu un trešo valstu veikti tieši pasākumi Covid-19 izplatīšanās ierobežošanai. Eirokontrole ir ziņojusi, ka 2021. gada pirmajā pusē gaisa satiksme EEZ gaisa telpā ir bijusi visai stabila un aptuveni 38 % no 2019. gada gaisa satiksmes attiecīgajā periodā, un ir vērojama augšupejoša tendence. Saskaņā ar Eirokontroles prognozi, pamatojoties uz reālistiskāko scenāriju, sagaidāms, ka gada vidējā gaisa satiksme 2021. gadā sasniegs 50 % un 2022. gadā – 72 %.
                  
               
                     (2)
                  
                  
                     Šādi apstākļi ir ārpus gaisa pārvadātāju kontroles, un gaisa pārvadātāju veiktā lidojumu brīvprātīgā vai obligātā atcelšana atkarībā no pieprasījuma izmaiņām šādos apstākļos ir nepieciešams un likumīgs solis.
                  
               
                     (3)
                  
                  
                     Saskaņā ar Regulas (EEK) Nr. 95/93 8. panta 2. punktu kopā ar 10. panta 2. punktu aviopārvadātājiem ir jāizmanto vismaz 80 % no tiem piešķirtās laika nišu sērijas vai tie zaudē vēsturisku prioritāti attiecībā uz šīm laika nišām (tā sauktais “izmanto vai zaudē” noteikums). Ņemot vērā Covid-19 krīzi un lai aizsargātu aviopārvadātāju finansiālo stāvokli un izvairītos no tādu tukšu vai lielākoties tukšu lidojumu negatīvās vidiskās ietekmes, ko veic tikai lidostu laika nišu saglabāšanai, “izmanto vai zaudē” noteikuma piemērošana no 2020. gada 1. marta līdz 2021. gada 28. martam tika apturēta.
                  
               
                     (4)
                  
                  
                     2021. gada 16. februārī, ņemot vērā Covid-19 krīzes ilgstošo ietekmi uz gaisa satiksmi, Savienība Regulu (EEK) Nr. 95/93 grozīja, lai 2021. gada vasaras sarakstu periodā aviosabiedrībām piešķirtu atvieglojumu no “izmanto vai zaudē” noteikuma, proti, apturēja noteikuma piemērošanu uz papildu periodu no 2021. gada 28. marta līdz 2021. gada 30. oktobrim.
                  
               
                     (5)
                  
                  
                     Saskaņā ar Regulas (EEK) Nr. 95/93 10.a panta 5. punktu Komisija ir pilnvarota pieņemt deleģētos aktus, lai grozītu 10.a panta 3. punktā noteikto “izmanto vai zaudē” noteikuma apturēšanas periodu.
                  
               
                     (6)
                  
                  
                     Turklāt saskaņā ar Regulas (EEK) Nr. 95/93 10.a panta 5. punktu Komisija ir pilnvarota, ja tas ir absolūti nepieciešams, lai reaģētu uz Covid-19 krīzes mainīgo ietekmi uz gaisa satiksmes līmeņiem, pieņemt deleģētos aktus, lai grozītu laika nišu izmantošanas līmeni diapazonā no 30 % līdz 70 %.
                  
               
                     (7)
                  
                  
                     Neraugoties uz pakāpenisku pieaugumu, gaisa satiksmes līmenis 2021. gada pirmajā pusē joprojām ir zems salīdzinājumā ar to pašu laikposmu 2019. gadā, proti, aptuveni 38 % no 2019. gada gaisa satiksmes attiecīgajā periodā. Atzīstot, ka ir grūti precīzi prognozēt gaisa satiksmes līmeņa atjaunošanos, ir pamatoti sagaidīt, ka situācija tuvākajā laikā saglabāsies un ka atšķirība starp gaisa satiksmi 2021. gadā un 2019. gadā pakāpeniski samazināsies. Pamatojoties uz Eirokontroles 2021. gada 21. maija četru gadu prognozi, saskaņā ar visticamāko scenāriju, kurā pieņemts, ka vakcinācijai 2022. gadā vajadzētu kļūt iedarbīgai, gada satiksmes līmenis 2021. un 2022. gadā sasniegtu vidēji attiecīgi 50–72 % salīdzinājumā ar 2019. gada līmeņiem. Pamatojoties uz pieejamajām Eirokontroles mēneša prognozēm 2021. gadam un pieejamo Eirokontroles gada vidējo rādītāju 2022. gadam, paredzams, ka gaisa satiksme 2021./2022. gada ziemas sarakstu periodā būs 70 % no 2019. gada līmeņa.
                  
               
                     (8)
                  
                  
                     Pasaules Veselības organizācijas un Eiropas Slimību profilakses un kontroles centra apkopotie dati liecina, ka ilgstošais gaisa satiksmes samazinājums ir Covid-19 krīzes ietekmes rezultāts. Pieejamie dati liecina par saistību starp saslimstības gadījumu skaita pieaugumu un dalībvalstu un trešo valstu reakciju uz to, proti, tās pieņem pasākumus, kas ietekmē gaisa satiksmi un izraisa gaisa satiksmes samazināšanos. Šādi pasākumi, kurus var īstenot vai atcelt ļoti īsā laikā, rada nenoteiktību un negatīvi ietekmē patērētāju uzticēšanos un rīcību attiecībā uz rezervēšanu.
                  
               
                     (9)
                  
                  
                     Covid-19 gadījumu skaita pieauguma un jaunu variantu iespējamās izplatības dēļ ir pamatoti sagaidīt, ka nākamajā ziemas sarakstu periodā no 2021. gada 31. oktobra līdz 2022. gada 26. martam Covid-19 krīzes rezultātā tiks atcelts ievērojams skaits lidojumu, ja aviosabiedrībām saskaņā ar Regulas (EEK) Nr. 95/93 8. pantu būtu jāizmanto visi 2019. gada laika nišu portfeļi.
                  
               
                     (10)
                  
                  
                     Tāpēc Regulas (EEK) Nr. 95/93 10.a panta 3. punktā paredzētais periods ir jāpagarina no 2021. gada 31. oktobra līdz 2022. gada 26. martam.
                  
               
                     (11)
                  
                  
                     Pieprasījums pēc ceļojumiem ziemas sarakstu periodā no 2021. gada 31. oktobra līdz 2022. gada 26. martam joprojām varētu saglabāties zems, neraugoties uz progresu vakcinācijas kampaņās, lielāku ceļošanas drošumu un to ierobežojošo pasākumu atcelšanu, kas ietekmē ceļošanu. Ilgstoši zems pieprasījums ziemas sarakstu periodā varētu liecināt par ilgtermiņa strukturālām pārmaiņām tirgū un patērētāju uzvedībā. Tāpēc, nosakot laika nišu izmantošanas līmeni, no vienas puses, būtu jāizvairās no neparedzētas negatīvas ietekmes uz aviosabiedrību finansiālo stāvokli un negatīvas vidiskas ietekmes, ko rada tukši vai lielākoties tukši lidojumi, kurus veic tikai tāpēc, lai saglabātu vēsturiskās tiesības uz laika nišām, un, no otras puses, būtu jāstimulē aviosabiedrības vai nu efektīvi izmantot lidostas jaudu, vai atbrīvot laika nišas citiem lietotājiem, lai nodrošinātu lidostas jaudas efektīvu izmantošanu.
                  
               
                     (12)
                  
                  
                     Turklāt laika nišu izmantošanas līmenis būtu jānosaka tā, lai tiktu garantēts minimālais pakalpojumu apjoms ar mērķi palielināt pasažieru uzticēšanos, lidostas jaudas efektīvu izmantošanu 2021./2022. gada ziemas sarakstu periodā un uzticamu savienojamību.
                  
               
                     (13)
                  
                  
                     Laika nišu izmantošanas līmenī būtu jāņem vērā arī ilgtermiņa strukturālās pārmaiņas tirgū un patērētāju uzvedība, lai ļautu tirgum pakāpeniski pielāgoties mainīgajam pieprasījumam un dotu iespēju izmantot jaudu 2022./2023. gada ziemas sarakstu periodā. Jo īpaši tāpēc, ka dažas aviosabiedrības 2020. gadā un 2021. gada sākumā ir izmantojušas ad hoc laika nišas, nesaņemot vēsturiskās laika nišas.
                  
               
                     (14)
                  
                  
                     Tāpēc būtu jānosaka, ka laika nišu izmantošanas līmenis 2021./2022. gada ziemas sarakstu periodā ir 50 %.
                  
               
                     (15)
                  
                  
                     Lai gan kopumā tiek pieņemts, ka aviosabiedrības darbosies, tiklīdz pieprasījums atjaunosies, zemāka izmantošanas robežvērtība rada risku, ka dažas aviosabiedrības dažās lidostās var ierobežot darbību līdz minimumam, kas nepieciešams, lai saglabātu vēsturiskās tiesības uz šīm laika nišām, tādējādi kaitējot konkurentiem, lidostu ekspluatantiem un patērētājiem. Iespējamā lidostas jaudas atbrīvošana šī jaunā izmantošanas līmeņa dēļ, visticamāk, neradīs tādus nopietnus traucējumus aviosabiedrību darbībai un tīkliem, kādus varētu radīt augstāks līmenis.
                  
               
                     (16)
                  
                  
                     Juridiskās noteiktības labad, jo īpaši laika nišu koordinatoriem un gaisa pārvadātājiem, šai regulai būtu jāstājas spēkā steidzamības kārtā nākamajā dienā pēc tās publicēšanas Eiropas Savienības Oficiālajā Vēstnesī,
                  
               IR PIEŅĒMUSI ŠO REGULU.
         
            1. pants
            Regulas (EEK) Nr. 95/93 10.a panta 3. punktu aizstāj ar šādu:
            
               
                  “3.   Ja attiecībā uz laika nišām, kuras koordinatoram netika darītas pieejamas pārdalei saskaņā ar 10. panta 2.a punktu laikposmā no 2021. gada 28. marta līdz 2022. gada 26. martam, piemērojot 8. panta 2. punktu un 10. panta 2. punktu, aviosabiedrība pierāda koordinatoram, ka attiecīgo koordinatora piešķirto laika nišu sēriju šī aviosabiedrība ir izmantojusi vismaz 50 % no laika sarakstu periodā no 2021. gada 28. marta līdz 2021. gada 30. oktobrim un 50 % no laika sarakstu periodā no 2021. gada 31. oktobra līdz 2022. gada 26. martam, aviosabiedrībai ir tiesības uz to pašu laika nišu sēriju nākamajā līdzvērtīgajā sarakstu periodā.
                  Attiecībā uz šā punkta pirmajā daļā minēto laikposmu procentuālās vērtības, kas minētas 10. panta 4. punktā un 14. panta 6. punkta a) apakšpunktā, sarakstu periodā no 2021. gada 28. marta līdz 2021. gada 30. oktobrim ir 50 % un sarakstu periodā no 2021. gada 31. oktobra līdz 2022. gada 26. martam – 50 %.”
               
            
         
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 23. jūlijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 14, 22.1.1993., 1. lpp.